招子昂飲歌
作者：戴表元
朝代：宋

paragraphs: 與君相逢難草草，與君相逢苦不早。
人生何處小泥塗，此日飄零武林道。
武林城中馬如雲，閉屋狂歌人不聞。
狂歌自笑君亦笑，依然狂絕不如君。
君歌豈是真狂者，青衫少日春瀟灑。
至今俊筆五花紋，最惜青眸十步下。
虛名何用等灰塵，不如世上蓬蒿人。
黄金偏趨不貧室，白髮難老無愁身。
風雨無情亦如此，凄凄但聒窮人耳。
不見朱樓高到天，鳳簫龍管連朝起。
連朝笙管可奈何，我歌且止須君歌。
青天白雪望不極，坐見綠水生層波。
我生胡爲被狂惱，江頭魚肥新酒好。
從今作樂拚醉倒，與君相逢難草草。